google/wiki40b huggingface dataset:
אנג'לה קורן

ביוגרפיה

ב-2003 הופיעה קורן בתוכנית רדיו משלה בשם "Happy Talk" ששודרה ברדיו 3.
קורן גילמה את אשת האבטחה ג'נט ב-18 פרקים של הסיטקום "החבר'ה מהלשכה" של ITV שעלה לשידור ב-2013.
בטלוויזיה שיחקה קורן בתפקיד קייטלין מורגן בסדרה "דוק מרטין". בקולנוע הופיעה בסרטים "ניקולס ניקלבי" (2002), "נערות לוח השנה" (2003) בתפקיד מיי, "אשת הברזל" (2011), ובסרטיו של מייק לי "עירום" (1993), "סודות ושקרים" (1996), "וירה דרייק" (2004) ו"מר טרנר" (2014).
קורן עבדה בהזדמנויות אחדות עם ויקטוריה ווד, בין השאר בפרק בסדרה "נשות המזנון" בשנת 1999, ובסרט הטלוויזיה "אריק וארני" ב-2011.
ב-2016 הופיעה קורן במחזה "The Restoration of Nell Gwyn" בתיאטרון פארק שבלונדון.
אהרן סורסקי

אהרן סורסקי (נולד בכ' בניסן ה'ת"ש, 28 באפריל 1940) הוא סופר חרדי בולט, בעיקר בתחום הספרות ההגיוגרפית-היסטורית. החל משנות השישים פרסם עשרות רבות של ספרי ביוגרפיה ומבואות על רבנים מהדורות האחרונים.
את קריירת הכתיבה החל כעיתונאי בעיתון "המודיע" בשנות העשרים לחייו. את התנסותו העיקרית קיבל בעבודתו בהוצאת הספרים החרדית נצח. באותה הוצאה עבד גם חמיו הראשון משה שנפלד. באותה תקופה היה שותף פעיל בעריכתה של סדרת הספרים "פאר הדור", על תולדות החזון איש. עם השנים קנה סורסקי את ידענותו בהיסטוריה של יהדות מזרח אירופה, בעיקר בזרם החסידי שלה. את רוב המבואות לספרים שיצאו במסגרת הוצאת "נצח" כתב סורסקי. רבים מאותם מבואות שימשוהו בעתיד ונכללו כפרקים בתוך סדרת ספריו הפופולרית "מרביצי תורה ומוסר" ו"מרביצי תורה מעולם החסידות".
סורסקי הוא חסיד סלונים. חצרות חסידיות רבות שוכרות את שירותיו לכתיבת ביוגרפיה על האדמו"רים שלהן.
סגנון כתיבתו משלב בין הסגנון הספרותי-מליצי הישן לבין הכתיבה העכשווית. רבים ממטבעות הלשון שאובים מן המקורות המקראיים, התלמודיים והמדרשיים.
בחלק מכתביו עשה סורסקי שימוש בפסבדונים א. ספרן.
כבש (סוג)

מאפייני התנהגות

קיימים שבעה מיני בר בסוג כבש. לכולם קרניים (גדולות יותר אצל הזכר) ובלוטות ריח בפנים ובטלפיים. כולם חיים בעדרים, באזורים הרריים או ברמות, שבהם הם מלחכים עשבי־בר, כשהזכרים הבוגרים נוהגים לחיות בנפרד מיתר העדר. הזכרים נוהגים לנהל ביניהם מאבקים על הזכות להזדווג עם הנקבות בתקופה שמסוף הסתיו ועד תחילת החורף. הטלאים נולדים באביב, כאשר הנקבות חיות בנפרד מהזכרים, ולכן תפקיד ההגנה על הטלאים מוטל על הנקבות. כבש־הבר מגיע לבגרות מינית בגיל ½2– ½3 שנים, אורך חייו 15–20 שנה.
Love Me Again

רקע

בראיון ל-"Digital Spy" נשאל ניומן אם הוא חש שבשיר יש משהו מיוחד כבר באולפן. הוא ענה: "כן. הבחור שכתבתי איתו (סטיב בוקר) הסתובב והסתובב עם חיוך גדול וחשב "יש כאן משהו טוב", אבל אתה אף פעם לא יודע כמה זה טוב". כשנשאל האם קשה לכתוב מילים על אהבה והתפרקות, הוא ענה: "לא, זה המקום היחיד בו אני באמת נפתח למישהו, דרך המוזיקה שלי. אני מפיק את האלבום וכותב אותו, זה טוב. אני אוהב לשמור על הכל".

וידאו קליפ

בקליפ הרשמי שהוציא ניומן מוצג סיפור רומיאו ויוליה מודרני, כשבחורה עשירה מתאהבת בבחור ממעמד נמוך יותר ברחבת הריקודים, כשעל הבמה ברחבת הריקודים מופיעים ניומן ולהקתו.

קבלה

השיר הגיע בשיאו למקום הראשון במצעד הסינגלים בבריטניה בשנת 2013, והיה ללהיט במספר מדינות, בהן: אוסטרליה, אוסטריה, בלגיה, דנמרק, גרמניה, ניו זילנד ועוד. השיר היה לפסקול במשחק הווידאו הפופולרי "FIFA 14".
השיר היה שיר הנושא של סדרת הטלוויזיה "ויסקי קוואליר", הושמע בקרדיטים של הסרט "קצה המחר" ובפרקים מהסדרה "Suits".
האגודה האמריקאית למען יהודי אתיופיה

האגודה האמריקאית למען יהודי אתיופיה (אנגלית: American Association for Ethiopian Jews) ובקיצור AAEJ היה ארגון יהודי-אמריקאי שפעל בין 1974–1993 והעיקרי שפעל למען עליית ביתא ישראל לישראל. תרומתו של הארגון לעליית ביתא ישראל הייתה מעל ומעבר ו"טרם זכתה להכרה מלאה."

היסטוריה

לאחר שפעיל השלום ג'ד אברהם חזר לארצות הברית משהותו באתיופיה הוא ייסד ב-1969 יחד עם פעילים נוספים את ארגון "ידידי קהילת ביתא ישראל", בשנת 1974 אוחד הארגון עם הוועד האמריקאי למען הפלאשים המנומנם שבראשו עמד מרטין וורמברנד ואלו יצרו יחד את האגודה האמריקאית למען יהודי אתיופיה. בראש האגודה עמד גרנום ברגר.
כשהסתמן שרוב היהודים מאתיופיה כבר בישראל, החליט הוועד המנהל של האגודה ב-1993 על פיזורו. שנה לאחר מכן הקימו אחדים מחברי האגודה לשעבר את האגודה הישראלית למען יהודי אתיופיה שהיא עמותה רשומה. חלק מחברי האגודה האמריקאים יחד עם חלק מחברי האגודה הקנדית למען יהודי אתיופיה הקימו את ארגון חברי יהודי אתיופיה.
מריה קוניץ

קורות חיים

מריה קוניץ נולדה ב-29 מאי 1610 בשלזיה, אשר כיום שייכת לפולין. אמה הייתה צאצאית של משפחה אצילית מכובדת, אביה היה חבר בבורגנות העליונה ולמד רפואה, מתמטיקה ואסטרונומיה.
בגיל חמש, מריה קוניץ הייתה מוכנה לקרוא. אביה דאג לכך שיהיו לה שיעורים בשישה מקצועות שונים: מתמטיקה, מוזיקה, אומניות והיסטוריה. אחרי כמה זמן הוא גילה את התעניינותה באסטרונומיה. בגיל 13 נישאה מריה קוניץ למשפטן דוד ו. גרסטמן, שלא רסן את צמאתה אשתו הצעירה לידע. אחרי כמה שנים נפטר בעלה דוד, לכן מריה חזרה לבית הוריה והקדישה את עצמה לאסטרונומיה. היא אומנה על ידי אביה ועל ידי אליאס כאתמיר (elias katschmeier).
הרופא והאסטרונום, ששינה את השם שלו אליאס פון לוון, הפך למורה שלה. אחרי שנפטרו הוריה, בשנת 1630 נישאה קוניץ לד"ר אליאס ושניהם עברו לגור בפיטשון, הקרובה לגבול הפולני, בגלל המלחמה. אחרי כמה שנים עברו לגור באחוזה של המנזר קיסטריקו של אותובוק. ואחרי סיום המלחמה בשנת 1648 הזוג חזר לבפיטשון.
בשנת 1661 אליאס נפטר, וכמה שנים אחרי, בשנת 1664 מריה נפטרה בפיטשון.

מחקר

אליאס המשיך לעודד את התעניינותה של אשתו באסטרונומיה, ומריה חזרה מיד לעסוק בנושא זה בהתלהבות. עם זאת, היה לה סיכוי קטן להצטיין כאסטרונום תצפיתי כיוון שהיה חסר לה מכשירי תצפית באיכות טובה, היא הייתה צריכה להשתמש בכישוריה המתמטיימים כדי לתרום לתחום. אבל לא רק העדר מכשור אסטרונומי באיכות גבוהה היה המגבלה, גם כן המלחמה במרכז אירופה שתחילה בשנת 1634 והתפשטה משם.
קוניץ ובעלה נמלטו כדי למנוע את ההרס  של מחקריהם ומצאו מקלט בכפר לובניצה, באחוזה של מנזר סיסטרציאן של אולובוק, בדרום קאליש. שם קוניץ החלה את העבודה המתמטית אשר הובילה  לפרסם את ספרה "Urania propiti".
בתום המלחמה וכשחזרו הביתה, קוניץ חידשה התכתבויות עם אסטרונומים ומתמטיקאים מובילים וכך קבלה מהם משוב על עבודתה בטבלאות. היא בחנה את טבלאות קפלר רודולפין, אשר התבססו על התצפיות של טיכו ברהה ועל שני החוקים הראשונים של קפלר. קוניץ מצאה טעויות בטבלאות קפלר ומצאה גם כי השימוש שלו באלוגריתמים הפך את הטבלאות לקשים לשימוש.
קוניץ הייתה מסוגלת לתקן מספר טעויות של טבלאות רודולפין. ספר הטבלאות הוקדש לקיסר פרדיננד השלישי והכיל הקדמה של בעלה של קוניץ, אליאס פון לוון, בה הודה כי העבודה אינה שייכת לו אלא לאשתו. ההקדמה של קוניץ נכתבה בלטינית ובגרמנית. הספר לא זכה לקריאה נרחבת, ולכן רק עותקים מעטים שרדו.
בינואר 1650 החלו קוניץ ובעלה להחליף מכתבים עם יוהאנס הוליוס, האסטרונום הדנציג. רז עצרה קשר גן עם אסטרונום הצרפתי, איסמאל בוליאו, עם פייר דסנויירס, מזכיר מלכת פולין, ואחרים, ביניהם יוהאן אלברט פורטנר (רטיסבון).
בערב ה-25 במאי 1656, בשעה 19:00, פרצה שריפה בקאליש שהרסה חלק גדול מעירה, וכן את הבית של מריה, ספריה, מכתביה, למעלה מ-200 תצפיות אסטרונומים וכל הציוד.
רבי-הרגליים

אבולוציה

רב-רגליים הוא ככל הנראה בעל החיים הראשון באבולוציה שיצא מהים לאדמה - כנראה לפני 420 מיליון שנה בתקופת הסילור. סביר להניח שהם ניזונו מטחבי עלים וצמחים וסקולריים פרימיטיבים. יצור היבשה הקדום ביותר שנמצא הוא רב-רגליים ממין Pneumodesmus newmani, שאורכו סנטימטר אחד בלבד וחי לפני 428 מיליון שנים (428 למ"ש) בתקופת הקרבון. רבי-הרגליים הקדמוניים, בדומה לקיימים כיום, נשמו על ידי ספיגת חמצן ישירות מהאוויר אל הגוף דרך נקבים. חורים אלה הם העתיקים ביותר שנמצאו, ולפיכך מעריכים כי זהו היצור הראשון בעל מערכת נשימה שאפשרה נשימה מחוץ למים. בתקופת הדבון והקרבון אחוז החמצן באוויר היה כמעט כפול מהיום ואפשרו למינים קדמונים להגיע לגדלים עצומים בהשוואה למינים בימינו. הסוג ארתרופלאורה מתקופת הקרבון והפרם נחשב לפרוק הרגליים היבשתי הגדול ביותר שהלך על פני האדמה, אורכו הגיע ל-2.6 מטר.

תנועה

לכל זוג רגליים מערכת שרירים אוטונומית, ושתי הרגליים בזוג נעות ביחד. תנועת הרגליים בכל פרק מוזזת במעט מן הפרק הקודם, דבר המונע מהרגליים להתקל זו בזו, וכן גורם לתנועה דמוית הגל של כלל הרגליים.
באנוויט

היסטוריה

הקבוצה הוקמה בשנת 1994 והעפילה לראשונה לליגה הבכירה בסיום עונת 2003/04. בעונת 2006/07 הגיעה הקבוצה עד לגמר הגביע הטורקי, בו הפסידה לקבוצת אפס פילזן. בעונת 2011/12 הפסידה שוב בגמר הגביע לקבוצת בשיקטש.
בעונות 2005/06, 2010/11, 2011/12 הגיעה הקבוצה עד לחצי גמר הפלייאוף של הליגה הטורקית, ובעונת 2012/13 העפילה לגמר הפלייאוף, אך הפסידה 4-1 בסדרת הגמר לגלאטסראיי. 
בעונת 2016/17 זכתה הקבוצה לראשונה בתולדותיה בתואר כשניצחה את אפס פילזן בגמר הגביע הטורקי.
הקבוצה משתתפת בגביעי אירופה השונים החל מעונת 2004/05. בין היתר ביורוקאפ צ'לנג', יורוצ'לנג' וביורוקאפ. בתחילת עונת 2011/12 העפילה הקבוצה לשלב הבתים של היורוקאפ דרך שלב המוקדמות הקשה.
יום האורבניזם העולמי

הארגון הבינלאומי של יום האורבניזם העולמי, הידוע גם בשם "יום תכנון הערים העולמי", נוסד בשנת 1949 על ידי פרופ' קרלוס מריה דלה פאולרה מאוניברסיטת בואנוס איירס, בוגר המכון לאורבניות בפריז, כדי לקדם את העניין הציבורי והמקצועי בתכנון עירוני. יום זה נחגג ביותר מ-30 מדינות בארבע יבשות בכל שנה בתאריך 8 בנובמבר. זהו יום לקידום והכרה בתפקיד התכנון העירוני ביצירת קהילות שנעים לחיות בהן. יום האורבניזם העולמי מספק הזדמנות לנקודת מבט גלובלית על התכנון העירוני. אירוע זה מאפשר לעורר את מודעותם של האזרחים והרשויות הציבוריות להשפעה על הסביבה כתוצאה מפיתוח של ערים ואזורים.
ריצ'רד ג'נקינס

ביוגרפיה

ג'נקיס נולד בעיירה דיקלב שבאילינוי למ. אליזבת ולדאל סטיבנס ג'נקינס.
את לימודיו עשה ג'נקינס ב"אוניברסיטת ווסליאן אילינוי" שם קיבל תואר בתחום הדרמה.
את קריירת התיאטרון שלו החל ג'נקינס בשנת 1974 ב"חברת התיאטרון טריניטי" בפרובידנס, רוד איילנד.
הופעותיו על בימות התיאטרון באזור הקפיצו את ג'נקינס לתפקידים קולנועיים בסרטים קטנים.
ב-1985 ערך ג'נקינס הופעה ראשונה בסרט גדול כשהשתתף בתפקיד משני במערבון מועמד 2 פרסי האוסקר "סילברדו".
שנה לאחר מכן השתתף גם בדרמה הקומית זוכת 3 פרסי האוסקר של וודי אלן "חנה ואחיותיה".
ב-1987 שיחק ג'נקינס לצד ג'ק ניקולסון ושר בקומדיית האימה מועמדת שני פרסי האוסקר "המכשפות מאיסטוויק".
ב-1989 שיחק ג'נקינס לצד אל פאצ'ינו במותחן הפשע "ים של אהבה" ולצד פול ניומן בדרמה הביוגרפית "בלייז".
בשנות ה-90 שיחק ג'נקינס במגוון תפקידי משנה בין היתר לצד בן סטילר בקומדיה "אני אישתי ואמי החורגת", לצד ניקולס קייג' בדרמה הקומית "זה יכול לקרות לך" ובדרמת המסתורין "שלג יורד על הארזים" לצידו של איתן הוק.
ב-2000 השתתף ג'נקינס בקומדיה "אני, עצמי ואיירין" לצד ג'ים קארי ורנה זלווגר.
ב-2001 שיחק ג'נקינס בדרמת הפשע של האחים כהן "האיש שלא היה שם" ובקומדיית הפשע "לילה אחד במק'ולס".
החל משנת 2001 שיחק ג'נקינס בתפקיד אורח בסדרת הדרמה עמוק באדמה במשך 5 שנים, בתור נתניאל פישר.
ב-2002 שיחק ג'נקינס לצד בן אפלק וסמואל ל. ג'קסון במותחן "משנים כיוון" ובקומדיה "לימודים גנובים".
בשנת 2003 השתתף ג'נקינס בקומדיית הפשע של האחים כהן "אכזריות בלתי נסבלת" לצידם של ג'ורג' קלוני וקתרין זיטה ג'ונס ומותחן הבדיוני "שעת אפס".
ב-2005 גילם ג'נקינס את אביה של ג'ניפר אניסטון בקומדיה הרומנטית "השמועה אומרת ש...", כמו כן השתתף לצד ג'ים קארי בסרט הקומי דיק וג'יין עושים את זה ושיחק בדרמה מועמדת 2 פרסי האוסקר "ארץ קרה" לצידה של שרליז תרון.
ב-2007 שיחק ג'נקינס בדרמת האקשן "הממלכה".
בשנת 2008 לאחר מגוון תפקידי משנה, זכה ג'נקינס לתפקיד ראשי ראשון בדרמה הרומנטית "האורח", בסרט גילם ג'נקינס את וולטר, גבר בן 62 שאיבד את החשק ללמד ולכתוב. הוא נשלח לוועידה במנהטן וכשחוזר לדירתו הוא מגלה שזוג צעיר התמקם בה.
על תפקידו קיבל ג'נקינס מועמדות לפרס אוסקר לשחקן הטוב ביותר אותו הפסיד לשון פן.
בשנת 2010 שיחק את אביו של צ'נינג טייטום בדרמה הרומנטית ג'ון היקר, שמבוססת על ספר באותו שם מאת ניקולס ספארקס. בשנת 2013 שיחק בקומדיה "ילדים בוגרים של גירושין" לצד ג'סיקה אלבה. 
ג'נקינס נשוי לשרון ר. פרידריק משנת 1969, לזוג נולדו שני ילדים, שרה פמלה ואנדרו דאל.
יעל טל

ביוגרפיה

יעל טל נולדה וגדלה בתל אביב. בוגרת מגמת תיאטרון בתיכון לאומנויות על שם תלמה ילין. בצבא הייתה סמלת מבצעים בנ"מ.
אחרי הצבא למדה בסטודיו למשחק מייסודו של יורם לווינשטיין (2007-2004). בין תפקידיה הבולטים בסטודיו: איימי ב"קומפני" מאת סטיבן סונדהיים ורבקה'לה ב"אל נקמות" מאת שלום אש.
החל מ-2007 היא שותפה ויוצרת בקבוצת "הגדוד העברי". מופע מערכונים מקורי המציג בצוותא.
מאז 2007 הופיעה בהצגות ילדים שונות. בהן, "סוד הגן הנעלם" "אליעזר בן יהודה" (על תפקידה הייתה מועמדת לפרס שחקנית המשנה בטקס פרסי הבמה לילדים ונוער "אסיטז'" לשנת 2009) ועוד.
בטלוויזיה שיחקה טל בתפקידי אורח בסדרות שונות. ביניהן, בקומדיית המצבים לילדים "המובילים" בערוץ לוגי, בסדרת הנוער "חצויה הדבר האמיתי", בקומדיית המצבים "בנות הזהב". בתפקיד לולי גולן, בתה של רותי (מיקי קם).
ב-2011 הצטלמה לסרטה של רמה בורשטיין "למלא את החלל" בתפקיד שיפי. בסרט משחקים גם הדס ירון, יפתח קליין, עירית שלג, הילה פלדמן ורננה רז.
מאז מרץ 2012 היא משחקת בתיאטרון הקאמרי, בתפקיד הנשי הראשי בהצגה "בית ספר לנשים" בבימויו של אודי בן-משה, לצידו של רמי ברוך. תפקיד עליו הייתה מועמדת לפרס התיאטרון הישראלי לשחקנית המבטיחה של השנה לשנת 2012.
היא מדבבת את איזבלה בסדרת ההנפשה "פיניאס ופרב", ובסדרה "גיבורי העל".
ב-2019 החלה לשחק בקומדיה "מגן דוד דרום" שמשודרת  ברשת 13 בתפקיד הפרמדיקית יעל גל.

חיים אישיים

בן-זוגה הוא המוזיקאי עידו (זיגו) אופק ("הדורבנים", "דבק").
ברנהרד יאנצ'ק

קריירת מועדונים

יאנצ'ק נולד בווינה שבאוסטריה. את רוב תקופת ילדותו העביר במחלקת הנוער של אדמירה ואקר מדלינג, ובשנת 2007 עבר למחלקת הנוער של ראפיד וינה. לאחר עונה אחת עבר למחלקת הנוער של בורוסיה מנשנגלדבך. בעונת 2010/2011 החל לשחק בבורוסיה מנשנגלדבך II, קבוצת המילואים של המועדון. הוא שיחק בה במשך 3 עונות, בהן ערך 45 הופעות והבקיע 2 שערים. בחודש יולי 2013 עבר יאנצ'ק בהעברה חופשית לריד מהבונדסליגה האוסטרית. ב-12 ביולי 2013 ערך את הופעת הבכורה שלו במועדון, כששיחק 90 דקות בניצחון 4-0 על ברגנץ במסגרת הגביע האוסטרי. ב-27 ביולי ערך את הופעת הבכורה שלו בליגה, כששיחק 90 דקות בניצחון 1-0 על וולפסברג במסגרת המחזור השני. ב-4 במרץ 2015 הבקיע יאנצ'ק את שער הבכורה שלו במועדון, שער בדקה ה-56 בניצחון 2-1 על וולפסברג במסגרת המחזור ה-23 לעונת 2014/2015. הוא שיחק במועדון במשך 3 עונות, בהן ערך 74 הופעות ליגה והבקיע שער אחד.
ב-13 ביוני 2016 חתם לעונה אחת במכבי פתח תקווה מליגת העל, אך שוחרר לבקשתו לאחר שבועיים וחתם בדינמו בוקרשט מליגת העל הרומנית.
קרב נוריס

קרב נוריס  התחולל ב-19 במרץ 1948 בהר הגלבוע ליד הכפר נוריס, בין כוחות ערבים מהכפרים הסמוכים ובין יחידת חי"ש מקיבוצי עמק חרוד. בקרב נהרגו שבעה מבני הקיבוצים.

רקע

בתחילת מלחמת העצמאות השתלטו אנשי הכנופיות על כפרי הר הגלבוע והטרידו ביריות את היישובים היהודים בעמק חרוד. אש נורתה על הכביש הראשי עד אשר היה אפשר לנסוע מגבע לקיבוץ מרחביה רק במכוניות משוריינות. הכפרים זרעין, מזאר ונוריס הפכו לבסיסי התקפה של הערבים. בייחוד סבלו עובדי מחצבת עין חרוד וקבוצת "זרעים" ששכנה ליד מעיין חרוד (לימים ממייסדי קיבוץ דברת).

הקרב

ב-18 במרץ 1948 הייתה התקפת יריות קשה על המחצבה ועל קבוצת "זרעים" ולאור זאת הוחלט לצאת לראשונה לפעולה התקפית. הכוחות קובצו מקיבוצי הסביבה והתוכנית הייתה לצאת בלילה ולהציב מארב לכוחות הערבים.
ב-19 במרץ 1948 בשעה 03.30 הציבו הלוחמים מארב בין המחצבה ובין הכפר נוריס הסמוך. כאשר יצאו שומרי המחצבה לבדוק את הסביבה, נפתחה עליהם אש מהכפר. המארב שהיה מורכב ממחלקת אנשי בית השיטה פתח באש ובחיפוי זה נסוגו השומרים אל המחצבה. הערבים שעלו במספרם על לוחמי המחלקה החלו לאגף אותה משני צדדים. תגבורת הגיעה מפרדסי עין חרוד ותפסה את גבעת יהונתן הסמוכה ומשם חיפתה על המחלקה הראשונה אך גם היא הותקפה קשות ונאלצה לסגת. הקרב נפסק בהתערבות כוח בריטי שהוזעק מבית שאן. שבעה לוחמים בני קיבוצי העמק נפלו בקרב זה. חמש גופות נשארו בשטח ונלקחו לג'נין. לפנות ערב הוחזרו הגופות על ידי הבריטים כשסימני התעללות קשים ניכרים בהן.

לאחר הקרב

בסוף מאי 1948 כבש צה"ל את נוריס וזרעין ושם קץ לירי על יישובי העמק. 
קרב נוריס גרם להלם ואבל ביישובי העמק. בהתמודדות הראשונה עם הערבים הייתה ידם של הערבים על העליונה. רבים ראו בקרב זה כישלון וברוב הספרים על מלחמת העצמאות הוא הוצנע.
בשנת 1951 הקים הפסל משה ציפר, אנדרטה לשבעת הנופלים, בצורת גל אבנים על גבעת יהונתן המתנשאת 160 מטר מעל עמק חרוד.
שנים רבות היה המקום מוזנח ואפשרות להגעה הייתה רק ברכב 4X4. במסגרת מבצע שיפוץ אנדרטאות לרגל 60 שנה למדינת ישראל שופצה אנדרטה זו, הושם לוח הנצחה חדש וטבלת אבן עליה חקוק סיפור הקרב. שופרה ושולטה דרך רכב מהר שאול הסמוך.
על-טבעי

על־טבעי או פראנורמלי, הוא כינוי לתופעות שאינן מתיישבות עם התורות המדעיות המקובלות, ולא בוצע עבורן שחזור המקובל על העולם המדעי. תופעות שאינן מתיישבות עם המודל המדעי, אך ניתנות לשחזור תחת סטנדרטים מדעיים (כגון האפקט הפוטואלקטרי בזמנו), אינן מוגדרות כעל טבעיות.
אין הסכמה כללית על גבולות הנטורליזם שכול מה שמעבר אליהם יוגדר כעל-טבעי, אולם על פי הקונסזוס המדעי מוגדרות ישויות כגון רוחות רפאים ואלים כעל-טבעיים, וכך גם תופעות כגון הגדת עתידות, טלפתיה, גיבורי על בעלי כוחות מיוחדים, חוויות חוץ-גופיות, גלגול נשמות או השפעות מתחום האסטרולוגיה.
העיסוק בעל־טבעי באופן המתיימר להיות מדעי קרוי פסאודו-מדע. מתנגדי הפאראפסיכולוגיה, קריפטוזואולוגיה ותופעות הקשורות למשולש ברמודה עשויים לראות בהם פסאודו-מדע.
המונח 'על-טבעי' משמש רבות בתרבות הפופולרית.
מכתשי עריף

מכתשי עריף הם זוג מכתשי סחיפה השוכנים בישראל על הר עריף. הם הקטנים ביותר מבין מכתשי הנגב וחצי האי סיני. אחד המכתשים נמצא על דופנו הדרום מזרחי של ההר והשני על דופנו המערבי של הר עריף, אשר שוכן לא רחוק ממצפה רמון וגובהו 965 מטרים. בשנת 1995 מכתשי עריף הוגדרו כחלק מארץ המכתשים, ובכך הוגדרו כאתר גאולוגי לאומי.

גאולוגיה

במכתשי עריף נחשפות שכבות מעידן הקרטיקון, היורה והטריאס. קירות המכתש בנויים שכבות של דולומיט וגיר מגיל קנומן, ובתוכו בנויות דפנות המכתש שכבות של אבן חול מגיל קרתיקון תחתון. מכתשים אלו התפתחו על גבי קמר מעוות שנוצר לאורך העתק הרוחב עריף-בתור. המכתשים מהווים חלון גאולוגי ייחודי, מכיוון שנתגלו בקרקעיתם שכבות סלעים מתקופות שאינן חשופות במקום אחר בארץ ישראל, הכוונה לתצורת רעף מגיל טריאס. בלב המכתש המזרחי מצוי סדן של סלע מגמתי בדומה לשן רמון המופיעה במכתש רמון. באזור מצויים מאובנים רבים של פרוקי-רגליים קטנים יבשתיים וימיים. מכתשי עריף הם מכתשי סחיפה, כלומר מכתשים שנוצרו כתוצאה מגידוע וסחיפה של שכבת סלע קשה שכיסתה שכבת סלע רכה.
 מכתש המערבי רדוד יחסית כיוון שאבני החול של תצורת חתירה דקות כאן במיוחד (80 מ' במכתש עריף ומכתש עריף א-נאקה לעומת 200-250 באילת ו 600 בנגב הצפוני). זהו מיקום שיא הגידוע של קונגלומרט ערוד שנותר כשיא סטרוקטורלי בזמן שקיעתה של תצורת חתירה ולכן עוביה קטן.

אתרים באזור המכתשים

באזור המכתשים יש אתרים רבים. ביניהם יש בתי קברות בדואיים עתיק ומספר בארות מים. המכתשים נמצאים בקרבת הר כרכום המאופיין בציורי סלעים רבים ובממצאים ארכאולוגים קטנים. בנחל כרכום קיימים גבים מועטים ומפל גדול הנקרא מפל נחל כרכום. באזור גם נמצאים הרים כמו הר שגיא, הר דמוי טרפז בגובה של 996 מטר במערב הר הנגב והוא ההר השלישי בגובהו באזור זה לאחר הר רמון והר חריף, הר כרכום, והר חסון. המכתשים נמצאים בקרבת נחל ערוד שבו נמצאים כמו מצפה ערוד, בארות ערוד, הר עודד וכדומה. כל האזור גם מצוי בתחומי שמורת הר הנגב, אשר נמצאת דרומית למכתש רמון. אזור המכתשים הפך את הנגב לאתר תיירות אטרקטיבי לחובבי טבע וגאולוגיה.
הציונות החדשה - מפלגת העם

מפלגת העם

לקראת הבחירות לכנסת התשע עשרה ניסתה המפלגה להתמודד תחת שם חדש, "הציונות החדשה - מפלגת העם". המפלגה התמקדה בתחום הכלכלי-חברתי-אזרחי ובנושאי סביבה, חברה ודמוקרטיה ישירה, והשתמשה בדמוקרטיה ישירה ונזילה (מאפשרת האצלת זכות הצבעה) במהלך פעילותה ובכתיבת המצע שלה. עם זאת, רשימת המפלגה לא התקבלה על ידי ועדת הבחירות המרכזית, והיא לא התמודדה לכנסת.
גלוריה גראהם

ביוגרפיה

גרהאם נולדה בשם גלוריה האלוורד בלוס אנג'לס. בתם של השחקנית והמורה למשחק ג'יין גרהאם ושל הארכיטקט רגיינלד מייקל האלוורד. אחותה הבוגרת הייתה השחקנית ג'וי הלוורד. גרהאם למדה משחק מאמה והתגלתה על ידי המפיק ההוליוודי לואיס מאייר שהבחין בה משחקת על בימות ברודוויי.

קריירת משחק

גראהם החלה את קריירת המשחק שלה בהוליווד בשלהי שנות ה-40 של המאה ה-20 עם הופעות בסרט הפשע של אדוארד דמיטריק "אש צולבת" בתפקיד עדת הרצח ג'יני טרימיין עליו היא הועמדה לפרס אוסקר לשחקנית המשנה הטובה ביותר ובסרטו הקלאסי של פרנק קפרה "אלו חיים נפלאים" בו שיחקה בתפקיד ויולט ביק. בשנת 1950 חיזקה גראהם את מעמדה כשחקנית הולוודית בזכות תפקיד ראשי לצידו של כוכב הקולנוע המפרי בוגרט בסרטו של ניקולס ריי "במקום בודד".
בשנת 1952 הייתה גראהם לכוכבת קולנוע באופן רשמי לאחר שזכתה בפרס האוסקר לתפקיד משני על הופעתה בתור רוזמרי בארטלוו בדרמה של וינסנט מינלי "הרע והיפה". לזכייה באוסקר הוסיפה גראהם הופעות מרשימות גם בדרמה של ססיל ב. דה-מיל "ההצגה הגדולה בתבל" ובמותחן "פחד פתאומי" בתפקיד איירין נבס.
גראהם המשיכה למנף את הקריירה שלה בשנות ה-50 עם תפקידים בעיבוד הקולנועי המוצלח של פרד זינמן למחזמר "אוקלהומה!" בתור אדו אני חברתה של לורי ויליאמס (שירלי ג'ונס), במותחן "החום הגדול" של פריץ לאנג בתור דבי מארש חברתו של הרוצח השכיר וינס סטון (לי מרווין), בדרמה של סטנלי קריימר "לא כזר" בתפקיד הארייט לאנג לצידו של רוברט מיצ'ם, בדרמת המלחמה הבריטית של רוברט נים "האיש שלא היה" בה שיחקה לצידו של השחקן המוערך קליפטון ווב ובסרט הפשע של רוברט וייז "הסיכויים נגד מחר".
לאחר שנות ה-50 החל מעמדה של גרהאם בהוליווד לדעוך וחוץ מהופעה משנית בקומדיה "מלווין והאוורד של ג'ונתן דמי היא לא השתתפה בסרט משמעותי. בעקבות כך הרבתה גרהאם לשחק בהפקות תיאטרון ואף נסעה לאנגליה לצורך תפקידים בימתיים.

הנצחה ומורשת

לזכרה של גרהאם מונצח כוכב קולנוע בשדרת הכוכבים של הוליווד.
בשנת 1986 פירסם השחקן הבריטי פיטר טרנר ספר זכרונות בשם "Film Stars Don't Die in Liverpool: A True Story" על מערכת היחסים שהיתה לו עם גראהם במהלך שנות ה-70 ותחילת שנות ה-80. הספר עובד לסרט קולנוע משנת 2018 באותו השם, שהופץ בישראל בשם "כוכבים חיים לנצח". את דמויותיה של גראהם וטרנר גילמו בסרט אנט בנינג וג'יימי בל.
הטלת חצים

משחק הטלת החצים (באנגלית: Darts)(נקרא גם זריקת חצים) הוא משחק תחרותי בו השחקנים זורקים חצים ללוח מטרה עגול התלוי על הקיר. בניגוד לחץ וקשת, החצים נזרקים ביד ולא נורים. בעבר המושג התייחס למגוון רחב של משחקים המובדלים זה מזה בלוח המטרה, בחצים ובחוקים, אך כיום המונח זריקת חצים מתייחס למשחק אחד בעל סטנדרטים מקובלים.
המשחק שהיום הוא ענף ספורט תחרותי ומקצועי, שוחק באופן מסורתי בפאבים והיה מקובל מאוד באנגליה (שהייתה המדינה הראשונה בה המשחק קיבל הכרה כענף ספורט), בכל חבר העמים הבריטי, הולנד, אירלנד, המדינות הסקנדינביות, ארצות הברית וברחבי העולם.
הלוח עשוי, בדרך-כלל, מסיבי סיסל. הלוחות הזולים לעומת זאת עשויים מעיסת נייר או שעם. הלוח בקוטר 15.5 אינץ' (39.37 ס"מ) ומחולק ל-20 יחידות, כל אחת בצורת גזרה שקודקודה קרוב למרכז הלוח שבו נמצאים הטבעת הירוקה של ה 25 נקודות והעיגול הפנימי האדום של הבול 50 נקודות, כל יחידה מגודרת בחוט ברזל דק. מספרי הניקוד כתובים בדרך כלל מאותו חוט הברזל, בעיקר בלוחות איכות המיועדים לתחרויות מקצועיות, אך יכולים גם להיות מודפסים על גבי הלוח. קיימים 2 סוגי חצים - עם חוד מתכתי ועם חוד רך (פלסטיק). גוף החץ עשוי מתכת (פליז, ניקל-כסף, טונגסטן, טיטניום). ישנן גרסאות בהן מיוצרים ראשי החצים מפלסטיק והלוח בנוי כמעין רשת שכל חור בה יכול לקלוט את החץ. 
לילדים מיוצרים משחקי חיצים באופן כזה שראש החץ והלוח עשויים מגנט או צמדן. 
פגיעה בטבעת החיצונית מעניקה ניקוד כפול עבור פגיעה בה, ופגיעה בטבעת הפנימית משלשת אותו.

גובה ומרחק

למשחק זה סטנדרטים קבועים וידועים. הלוח תלוי באופן בו מרכז הלוח (המכונה ה"בול") נמצא במרחק 173 ס"מ מהרצפה, כלומר בגובה העיניים של שחקן בגובה 182 ס"מ. על השחקן המטיל לעמוד מאחורי קו הנמצא במרחק אופקי של 237 ס"מ מפני הלוח. סטנדרטים אלו נקבעו על ידי הפדרציה העולמית לחצים ומשחקי הטלת חצים רשמיים משוחקים כך בכל רחבי העולם.

סוגי משחקים

ישנם סוגים רבים של משחקים בעולם, אך הנפוץ והמקובל ביותר הוא 501. כל משתתף מתחיל מסכום של 501 ממנו מופחת מספר הנקודות שצובר המתחרה בהטלת 3 חיצים כאשר המטרה היא להגיע בדיוק ל-0 באמצעות פגיעת החץ האחרון בדאבל או בבול המרכזי (Bull's eye). משתתף שעבר את האפס חוזר למספר הנקודות שהיה לו בתחילת התור הקודם.
הישג יוצא דופן הוא סיום המשחק ב-9 חיצים. עד כה 24 שחקנים בלבד זכו להישג זה בשידור טלוויזיה חי. הישג זה מזכה את המתחרה בפרס כספי נאה בהתאם לחשיבות התחרות. השחקן שהשיג את המספר הגבוה ביותר של סיום ב-9 חיצים (11 פעמים) הוא Phil Taylor הבריטי הנחשב לגדול השחקנים ולשחקן המעוטר ביותר בתולדות תחרויות הטלת החצים.
בעיית k המרכזים

בתורת הגרפים, בעיית k המרכזים היא בעיית אופטימיזציה, המבקשת להקים ברשת נתונה מספר קבוע מראש של "מרכזי שירות", כך שהמרחק של ה"לקוח" הרחוק ביותר מכל המרכזים יהיה קטן ככל האפשר.
פורמלית, הבעיה מקבלת גרף ממושקל בעל n צמתים ומטרתה למצוא תת-קבוצה בגודל k, המביא למינימום את המרחק בין כל צומת בגרף לאחד הצמתים בקבוצה k. האלגוריתמים הידועים לבעיה מניחים שהמרחקים בגרף מקיימים את אי-שוויון המשולש.

סיבוכיות

בעיית k המרכזים ידועה כבעיה NP שלמה מכיוון שניתן באמצעות רדוקציה חישובית להראות שבהינתן פתרון לבעיית k המרכזים ניתן למצוא פתרון לבעיית הקבוצה השולטת (Dominating set) בגרף כלשהו.

אלגוריתמי קירוב

קיימים מספר אלגוריתמי קירוב לבעיה. בשנת 1985 הראה טופילו גונזלס אלגוריתם חמדן הפותר את הבעיה עם שגיאת קירוב 2 ובונה את הפלט S תוך שימוש ב-k איטרציות. באיטרציה הראשונה האלגוריתם בוחר צומת שרירותי ומוסיף אותו ל-S. לאחר מכן, בכל איטרציה בוחר האלגוריתם את הצומת הרחוק ביותר מצומת כלשהו ב-S ומוסיף אותו ל-S. זמן הריצה הכולל של האלגוריתם הוא (O(kn.
אלגוריתם קירוב נוסף בעל שגיאה דומה מבצע רדוקציה לבעיית מציאת קבוצה בלתי תלויה מקסימלית (Maximal independent set) בגודל k בגרפים המתקבלים על ידי הוספת צומתי G לקבוצה הריקה, העלאת G בחזקה (Power Graphs) ומציאת הגרף הקטן ביותר עבורו ניתן למצוא קבוצה שולטת מלאה בגודל k.